UFC-vegter klim kaalvuis in onder BLM-bewegingColby Covington (links) en Tryon Woodley. Foto: Twitter. Die Amerikaanse hokvegter Colby Covington het koerantopskrifte regoor die wêreld gehaal nadat hy Tyron Woodley in die vyfde ronde van die UFC Fight Night in Las Vegas geklop het. In die wêreld van Ultimate Fighting Championship-atlete kan die bekgevegte, selfs wanneer die aksie in die hok reeds verby is, nog lank voortduur. En die 32-jarige Covington het behoorlik sy mond oor Woodley en die Black Lives Matter-beweging uitgespoel. “Black Lives Matter is ’n klugspul. Daar is slegte mense in hul geledere en hulle moenie die polisie aanval nie,” het Covington gesê. Woodley, ’n BLM-ondersteuner en voormalige UFC-kampioen, het met elke mediakonferensie vóór die geveg ’n hemp met BLM-slagspreuke daarop gedra. “Jy weet, as jy die wet oortree en die polisie met wapens dreig, verdien jy wat jou toekom. Die wet is daar om ons almal te beskerm en as jy nie die wet toepas nie, kan dit maar net sowel die Wilde Weste wees,” het Covington voortgegaan. Hy was nog besig om die media se vrae te beantwoord toe sy selfoon lui. Dit was die Amerikaanse president Donald Trump om hom met sy oorwinning geluk te wens. Volgens Trump het hy van ’n verkiesingsbyeenkoms in Noord-Carolina teruggejaag om betyds vir die Covington/Woodley-geveg te wees. Hy het Woodley as ’n kranige en talentvolle atleet beskryf, terwyl hy terselfdertyd ook vir Covington geprys het. “Ek is ’n groot ondersteuner en ek is baie trots op jou. Jy is ’n taai kalant en het emmersvol veggees,” het die Amerikaanse president hoorbaar vir Covington gesê. Die hokvegter is ’n uitgesproke Trump-ondersteuner en is van mening dat die 74-jarige die komende verkiesingstryd maklik sal wen. President Trump called @ColbyCovMMA during the #UFCVegas11 post show ???? pic.twitter.com/FJsUMQV8Xk — ESPN MMA (@espnmma) September 20, 2020